১২৭১ চনত নিক’ল’ আৰু মাফিৱ’ই পুনৰ চীন ভ্ৰমণলৈ সাজু হ’ল৷এইবাৰ তেওঁলোকৰ লগত মাৰ্ক’ প’ল’ও ওলাল৷এইদৰে প’ল’ পৰিয়ালৰ তিনিওজনে যাত্ৰা আৰম্ভ কৰিলে৷তেওঁলোক প্ৰথমে জাহাজেৰে একাৰ(Acre)লৈ গ’ল আৰু তাৰ পৰা হৰমুজৰ পাৰ্ছিয়ান বন্দৰ পালেগৈ৷ইয়াৰ পিছত তেওঁলোক জাহাজেৰে যাব বিচাৰিছিল যদিও উপযুক্ত সমুদ্ৰগামী জাহাজ নোপোৱাত ছিল্কৰোডেৰে খোজ লবলগীয়া হ’ল৷যাত্ৰাৰ এছোৱা অংশ তেওঁলোকে এটা ভ্ৰমণকাৰী দলৰ সৈতে পাৰ হৈছিল যদিও দুৰ্ভাগ্যবশতঃ গোটেই দলটো ডকাইতৰ আক্ৰমণৰ সন্মুখীন হবলগীয়া হয়৷প’ল’ পৰিয়ালৰ তিনিওজনে ডকাইতৰ সৈতে যুঁজ দি কিবাকৈ পলাই সাৰিল যদিও ভ্ৰমণকাৰী দলৰ আন বহু সদস্যৰ মৃত্যু হ’ল বা বন্দী হ’ল৷

ভেনিচ এৰাৰ চাৰে তিনি বছৰ পিছত তেওঁলোক কুবঁলাই খাঁ ৰাজভৱনত উপস্থিত হ’ল৷তেতিয়া মাৰ্ক’ প’ল’ৰ প্ৰায় একৈশ বছৰ হৈছিল৷তেওঁলোক গৈ পোৱাৰ সঠিক তাৰিখ জনা নাযায় যদিও ১২৭১ৰ পৰা ১২৭৫ৰ কোনোবা এটা দিন বুলি পণ্ডিতসকলে অনুমান কৰে৷গৈ পোৱাৰ পিছত তেওঁলোকে জেৰুজালেমৰ পৰা অনা পবিত্ৰ তেল আৰু পোপে পঠিওৱা চিঠি কুবঁলাই খাঁক আগবঢ়ালে৷কিন্তু ৰজাই অনুৰোধ জনোৱামতে পোপে এশজন পণ্ডিত নপঠিয়ালে৷তাৰ সলনি দুজন সন্ন্যাসী পঠোৱা হৈছিল যদিও সন্ন্যাসী দুজন আদবাটৰ পৰা ঘূৰি গৈছিল

কুবঁলাই খাঁই মাৰ্ক’ প’ল’ক চৰকাৰী কাৰ্য্যালয়ত নিযুক্তি দিলে৷তেওঁ চৰকাৰী কামত চীনৰ উত্তৰ আৰু পূব দিশে কেইবাটাও ভ্ৰমণ সম্পন্ন কৰে৷আনকি সুদূৰ বাৰ্মালৈকেও যায় ৷বছৰদিয়েক পাছত প’ল’ পৰিয়ালৰ তিনিওজনে চীন এৰি যোৱাৰ কথা ভাবিছিল যদিও কুবঁলাই খাঁৰ পৰা অনুমতি পোৱা নাছিল৷তেওঁলোকে ভয় খাইছিল যে কুবঁলাই খাঁৰ মৃত্যুৰ পিছত তেওঁৰ শত্ৰুবোৰে তেওঁলোকক অপকাৰ কৰিব পাৰে৷কুঁবলাই খাঁৰ ভতিজাক এজন পাৰ্ছিয়াৰ শাসনকৰ্ত্তা আছিল৷তেওঁৰ চীনত কইনা ঠিক হৈ আছিল৷১২৯২ চনত পাৰ্ছিয়াৰ শাসক তথা কুবঁলাই খাঁৰ ভতিজাকে তেওঁৰ ভাবী পত্নীক নিবলৈ কেইজনমান মানুহ পঠিয়ালে আৰু প’ল’ পৰিয়ালৰ তিনিওজনক কইনাৰ দলটোক সংগ দিবলৈ আদেশ দিলে৷আদেশ অনুসাৰে তেওঁলোকে চৈধ্যখন চীনা জাহাজেৰে জাইতুন(Zaitun) চহৰৰ পৰা যাত্ৰা আৰম্ভ কৰিলে৷দলটোৱে প্ৰথমে ছিংগাপুৰ বন্দৰলৈ গ’ল৷তাৰ পৰা সুমাত্ৰা হৈ জাফনা(Jaffna) বন্দৰৰ পশ্চিম দিশে গৈ তামিলাক্কম(Tamilakkam)ৰ পাণ্ড্যন(Pandyan) পালে৷তাৰ পিছত আৰব সাগৰ পাৰ হৈ হৰমুজত উপস্থিত হ’ল৷ইতিমধ্য তেওঁলোকৰ চীন এৰি অহা দুই বছৰ পাৰ হৈ গৈছিল৷এই দুই বছৰত তেওঁলোকৰ ছশজনীয়া দলটোৰ(জাহাজ কৰ্মীসকলক বাদ দি) কেৱল ওঠৰজনহে(প’ল’ পৰিয়ালৰ তিনিওজনক ধৰি) বাচি থাকিল৷কইনাৰ দলটোক হৰমুজত এৰি তেওঁলোক তিনিও স্থলপথেৰে কৃষ্ণ সাগৰৰ ট্ৰাবজন(Trabzon) বন্দৰলৈ আহিল৷তাৰ পৰা কনষ্টাণ্টিপল হৈ ভেনিচলৈ যাত্ৰা কৰে৷

ভ্ৰমণ
মৃত্যু
প্ৰাৰম্ভিক জীৱন
পিছৰ জীৱন